Ontmoet posmeester Francois Hay | News24
Ontmoet posmeester Francois Hay
Persoonlikheid van die Maand: Jeffreysbaai posmeeter Francois Hay. Foto: JANNIE HOUGH
FRANCIS Hay – stil, hardwerkend, tegemoetkomend.
Dit is die man wat aan die hoof staan van die poskantoor in Jeffreysbaai. Hy is altyd daar, gereed om die publiek tot diens te wees.
Dié boorling van Kimberley kom deur die hele meule: Na skool het diensplig in 1987 en 1988 hom as infanteris in die SAW tot in Mabinga in Angola laat deurdring en veg.
Met sy terugkeer het hy dadelik met opleiding by die Poskantoordiens begin. Hy het in Graaff- Reinet in die poskantoordiens begin en is na 'n tydperk aangestel as aflosposmeester wat in verskillende dorpe in die Oos- Kaap moes diens doen. Harde werk en deursettingsvermoë, en 'n deeglike fokus op sy verantwoordelikhede het hom met sukses die sporte van die leer laat klim.
In 1996 is hy bevorder en het in Humansdorp die pos van kliëntedienshoof oorgeneem. Na die gewapende roof by die Jeffreysbaai-tak in 2001, is hy hierheen gestuur. Hy het eers as aflos gedien en is toe op 'n besondere jong leeftyd permanent as posmeester aangestel.
Hierdie pilaar in die dorp is 'n voorbeeld van 'n amptenaar wat hom nie net totaal in sy werk ingrawe nie, maar ook in die hart van 'n gemeenskap. Hy is nie, soos dikwels ondervind word, bloot 'n hoof wat êrens in 'n kantoor werk en alle kontak met die publiek na sy personeel delegeer nie. Inteendeel – hy is beskikbaar vir die publiek, altyd professioneel en vriendelik, 'n voorbeeld van wat die publiek van bestuurders verwag.
Sy werksetiek is eenvoudig: doen jou werk reg, volhoudend en met genot. Stel die ander persoon altyd eerste – dalk leer jy iets by hom. Hy het die humoristiese Engelse uitdaging ("Put you shoulder to the wheel, your nose to the grindstone, and then try to work in that position") verkeerd bewys!
Die dorp waardeer jou, meneer Hay.
. In hierdie rubriek word maandeliks gefokus op 'n gewaardeerde, uitstaande lid van die Jeffreysbaai-gemeenskap